KIRJALLINEN KYSYMYS E-0639/02 esittäjä(t): Chantal Cauquil (GUE/NGL) komissiolle. Delfiinien kuolemat unionin vesialueilla.



Virallinen lehti nro 301 E , 05/12/2002 s. 0050 - 0051



KIRJALLINEN KYSYMYS E-0639/02 esittäjä(t): Chantal Cauquil (GUE/NGL) komissiolle (6. maaliskuuta 2002) Aihe: Delfiinien kuolemat unionin vesialueilla Komission 15. tammikuuta 2002 antama vastaus kysymykseen P-3509/01(1) herättää seuraavat unionin säännöstön toimeenpanoa koskevat huomiot ja kysymykset: - Direktiivin 92/43/ETY(2) 11 artiklan ja 12 artiklan 4 kohdan mukaisesti jäsenvaltioiden juridinen velvollisuus on toimeenpanna valaanpyyntiin liittyvän kalastustoiminnan valvontaa ja hallintaa koskevat yhteisön säännöt. Näissä puitteissa jäsenvaltioiden oli määrä ilmoittaa komissiolle edellä mainitun direktiivin määräysten noudattamisesta 30. syyskuuta 2001 mennessä. Komissio on todennut, että muutamat jäsenvaltiot, kuten Ranska, eivät ole toimineet näin. Komissio toteaa saman ilmiön joka vuosi. - Onko komissiolla, jonka rooli tässä tapauksessa on valvoa voimassa olevien määräysten noudattamista, riittävästi pakotusvaltaa, vapautta ja tahtoa pakottaakseen jäsenvaltiot toimeenpanemaan ja noudattamaan omia direktiivejään? - Voiko komissio ilmoittaa, mitkä jäsenvaltiot eivät vuosina 1999, 2000 ja 2001 ole noudattaneet velvoitteitaan, eritoten delfiinien tahatonta pyytämistä koskevan selonteon toimittamista komissiolle? - Komissio järjesti viime joulukuussa nelipäiväisen kokouksen kalastuksen pääosaston, ympäristön pääosaston ja sen tieteellis-teknis-taloudellisen kalastuskomitean kanssa laatiakseen päivitetyn yleiskatsauksen tieteellisen arvioinnin osatekijöistä ja löytääkseen ratkaisun ongelmaan. - Mitkä ovat tämän kokouksen tulokset? - Vastauksessa kysymykseen E-2105/00(3) (24. heinäkuuta 2000) todetaan, että kalastuksesta vastaava komissaari ilmaisi aikomuksensa asettaa uudet tutkimukset etusijalle ja harkita, mitä voitaisiin tehdä lähitulevaisuudessa. - Voiko komissio ilmoittaa, millaisia tuloksia tutkimuksista on saatu 24. heinäkuuta 2000 jälkeen? (1) EYVL C 134 E, 6.6.2002, s. 239. (2) EYVL L 206, 22.7.1992, s. 7. (3) EYVL C 89 E, 20.3.2001, s. 150. Margot Wallströmin komission puolesta antama vastaus (7. toukokuuta 2002) Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (luontotyyppidirektiivi) 17 artiklan 1 kohdassa säädettyjen velvoitteiden mukaan jäsenvaltioiden on laadittava kertomus direktiivin säännösten soveltamisesta joka kuudes vuosi direktiivin 23 artiklassa säädetyn määräajan päättymisestä. Tällä hetkellä odotettavissa olevat kertomukset koskevat direktiivin ensimmäistä täytäntöönpanokautta (19942000). Komissio on muistuttanut jäsenvaltioiden valtuuskuntia luontotyyppikomiteassa useita kertoja siitä, että kansalliset kertomukset on toimitettava ajoissa. Tähän mennessä on saatu Belgian, Tanskan, Saksan, Kreikan, Irlannin, Itävallan, Portugalin, Suomen, Ruotsin ja Yhdistyneen kuningaskunnan kertomukset. Komissio aikoo ryhtyä asian vaatimiin toimiin sen varmistamiseksi, että jäsenvaltiot, jotka eivät vielä ole toimittaneet kertomuksiaan, täyttävät velvoitteensa mitä pikimmin. Toisaalta, jos näitä tietoja tutkittaessa voidaan päätellä, että valaiden suojelua koskevaa yhteisön lainsäädäntöä ei ole noudatettu, komissio harkitsee sopivia toimia varmistaakseen kansallisten velvoitteiden asianmukaisen noudattamisen. Vaikka ei ajateltaisikaan näitä kansallisia erityiskysymyksiä, komissio on kasvavassa määrin tietoinen siitä, että jäsenvaltioissa ei ole ehkä tehty riittävästi työtä luontotyyppidirektiivin täytäntöönpanemiseksi tässä suhteessa. Siksi saatetaan tarvita muita yhteisön toimia, kuten kalastustoiminnan yleistä vähentämistä meriympäristöön kohdistuvien paineiden vähentämiseksi sekä tarkemmin kohdennettuja toimenpiteitä, joiden tarkoituksena on välttää joihinkin herkkiin lajeihin kuten valaisiin kohdistuvia merkittäviä vaikutuksia. Komissio järjesti joulukuussa 2001 tieteellis-teknis-taloudellisen kalastuskomiteansa erään alakomitean kokouksen, jonka tarkoituksena oli antaa komissiolle tieteelliset ja tekniset perusteet toteuttaa toimenpiteitä, joilla vähennetään valaiden joutumista sivusaaliiksi. Raportti kokouksesta viimeistellään vielä kirjeenvaihdon välityksellä ja toimitetaan Euroopan parlamentille heti, kun se saadaan valmiiksi. Asianomaiset tieteelliset elimet, erityisesti tieteellis-teknis-taloudellinen kalastuskomitea ja kansainvälinen merentutkimusneuvosto ICES, tarkastavat ja kokoavat tutkimusten tulokset. Tieteellis-teknis-taloudellisen kalastuskomitean kertomukset toimitetaan Euroopan parlamentille säännöllisesti, ja ICES:in kertomukset ovat yleisesti saatavilla Internetin kautta. Alkukesästä on odotettavissa ICES:in uusi kertomus ja tieteellis-teknis-taloudellisen kalastuskomitean laajennettu kertomus, joissa on viimeisintä tietoa kalastukseen ja valaisiin liittyvistä ongelmista. Niiden perusteella voidaan laatia sellaisia toimenpiteitä kuin edellä on mainittu ja esittää ne neuvoston hyväksyttäviksi.